text: Vaks vidne til tøjkup i Gråsten hjalp politi til tyve-fangst
  13 april 2016 kl. 04.36
  Tre tøjtyve var i de tidlige morgentimer onsdag kun på fri fod i 23 minutter med deres udbytte fra et indbrud i en herretøjsforretning i Gråsten.
  Et vidne alarmerede kl. 05,06 Syd- og Sønderjyllands Politi og fortalte, at der havde været et indbrud i Mr-forretningen på Nygade i Gråsten. Vidnet havde set tre mænd flygte fra indbruddet i en hvid bil.
  23 minutter senere fik en politipatrulje øje på og standset en hvid bil med tre unge mænd. I bilen var der også tøj, som politiet mener stammer fra forretningen i Gråsten, så de tre mænd blev anholdt og vil senere onsdag blive afhørt, hvorefter der skal tages stilling til varetægtsfængsling.
  Det var Christine Skøtt, der er nabo til butikken, der slog alarm - og hun er glad for, at det lykkedes politiet at stoppe tyvene.
  Og politiet har ros til vidnet:
  - Det er dejligt, når vi får sådanne tip fra vakse borgere , som fører til, at vi får fat på tyvene så hurtigt, siger vagtchef Erik Lindholdt onsdag morgen til TV SYD.
  Nattens indbrud er det andet voldsomme mod en forretning i Gråsten på en uge.
  Klokken 04.31 natten til onsdag i sidste begik tre maskerede mænd indbrud i Imerco på Borggade i Gråsten, hvor de knuste indgangspartiet og stjal blandt andet elektriske tandbørster, barbermaskiner samt kostbart porcelæn  af mærket Georg Jensen.
  Dette indbrud er ikke opklaret - og politiet vil derfor også undersøge om de tre anholdte fra tøjkuppet har været på spil hos isenkræmmeren i Gråsten.
  Tøjbutik i Gråsten udsat for indbrud sidst på natten. Flugtbil standset af patrulje - 3 anholdt. Tak for hjælpen til anmelder. #politidk
  
  